Document ID: 32014D0090

KOMMISSIONENS GENNEMFØRELSESAFGØRELSE
af 14. februar 2014
om ændring af bilag I til beslutning 2004/558/EF for så vidt angår godkendelse af et bekæmpelsesprogram til udryddelse af infektiøs bovin rhinotracheitis i en region i Italien
(meddelt under nummer C(2014) 737)
(EØS-relevant tekst)
(2014/90/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 64/432/EØF af 26. juni 1964 om veterinærpolitimæssige problemer ved handel inden for Fællesskabet med kvæg og svin (1), særlig artikel 9, stk. 2, og
ud fra følgende betragtninger:
(1)
Direktiv 64/432/EØF indeholder bestemmelser om handel med kvæg i Unionen. I henhold til direktivets artikel 9 kan en medlemsstat, der har et obligatorisk nationalt bekæmpelsesprogram for en af de smitsomme sygdomme, der er opført på listen i direktivets bilag E(II), forelægge Kommissionen dette program til godkendelse. Listen omfatter infektiøs bovin rhinotracheitis. Infektiøs bovin rhinotracheitis er beskrivelsen af de tydeligste kliniske tegn på infektion med bovin herpesvirus type 1 (BHV1).
(2)
Artikel 9 i direktiv 64/432/EØF indeholder desuden nærmere regler om supplerende garantier, som kan kræves i samhandelen inden for Unionen.
(3)
Kommissionens beslutning 2004/558/EF (2) godkender programmerne til bekæmpelse og udryddelse af BHV1, som de medlemsstater, der er opført i bilag I til nævnte beslutning, har forelagt vedrørende de regioner, der er opført i nævnte bilag, og for hvilke der gælder supplerende garantier i henhold til artikel 9 i direktiv 64/432/EØF.
(4)
Italien har forelagt Kommissionen et program til bekæmpelse og udryddelse af BHV1 i den selvstyrende region Valle d’Aosta. Programmet opfylder kriterierne i artikel 9, stk. 1, i direktiv 64/432/EØF. Programmet omfatter endvidere bestemmelser om flytning af kvæg inden for og til den pågældende region, som svarer til de bestemmelser, der tidligere er gennemført i provinsen Bolzano i Italien, og som resulterede i udryddelse af sygdommen i denne provins.
(5)
Det program, Italien har forelagt vedrørende den selvstyrende region Valle d’Aosta, og de supplerende garantier, der er forelagt i henhold til artikel 9 i direktiv 64/432/EØF, bør godkendes.
(6)
Bilag I til beslutning 2004/558/EF bør derfor ændres i overensstemmelse hermed.
(7)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØREELSE:
Artikel 1
Bilag I til beslutning 2004/558/EF affattes som angivet i bilaget til nærværende afgørelse.
Artikel 2
Denne afgørelse er rettet til medlemsstaterne.
Udfærdiget i Bruxelles, den 14. februar 2014.

Labels: 3
18
6